**ÉRD HIVATÁSOS TŰZOLTÓPARANCSNOKSÁG BESZÁMOLÓJA**

**2024. ÉVES TŰZVÉDELMI TEVÉKENYSÉGÉRŐL**

**TELEPÜLÉSI ÖNKORMÁNYZATOK RÉSZÉRE**

**Előterjesztő:**

**Rácz Krisztián tű. alezredes**

tűzoltóparancsnok

**Tartalomjegyzék**

[**I. A BESZÁMOLÁSI ÉV LEGFONTOSABB CÉLKITŰZÉSEI, FELADATAI** 2](#_Toc194919344)

[**II. AZ ELVÉGZETT FELADATOK, MEGTETT INTÉZKEDÉSEK** 3](#_Toc194919345)

[**Tűzoltás, műszaki mentési tevékenység** 3](#_Toc194919346)

[**Szakmai felügyeleti tevékenység, ellenőrzések** 9](#_Toc194919347)

[**Polgári védelmi feladatok** 10](#_Toc194919348)

[**Hatósági tevékenység, tűzvédelem, megelőzés** 12](#_Toc194919349)

[**Ügyeleti, híradó, informatikai tevékenység** 12](#_Toc194919350)

[**Társszervekkel való együttműködés tapasztalatai, értékelése** 13](#_Toc194919351)

[**Az állomány képzése, képzettsége** 13](#_Toc194919352)

[**A HTP működésének tárgyi feltételei** 14](#_Toc194919353)

[**Sporttevékenység** 15](#_Toc194919354)

[**Összegzés** 15](#_Toc194919355)

[**III. 2025. ÉV FELADATAI, CÉLKITŰZÉSEI** 16](#_Toc194919356)

# **I.** **A BESZÁMOLÁSI ÉV LEGFONTOSABB CÉLKITŰZÉSEI, FELADATAI**

A katasztrófavédelem hatékonyságának növelése érdekében az Érd Hivatásos Tűzoltó-parancsnokság (a továbbiakban: Érd HTP) a tevékenységét az értékelt időszakban a szervezetet érintő jogszabályok, a BM Országos Katasztrófavédelmi Főigazgatóság (a továbbiakban: BM OKF) és a Pest Vármegyei Katasztrófavédelmi Igazgatóság (a továbbiakban: Pest VMKI) normatív szabályozói, a Pest VMKI Szervezeti és Működési Szabályzata, valamint Érd Katasztrófavédelmi Kirendeltség (a továbbiakban: Érd KvK) ügyrendje alapján végezte a szakszerűség, jogszerűség és az egységesség jegyében.

Érd HTP az egységes katasztrófavédelmi szervezet helyi szerveként a Pest VMKI, valamint az Érd KvK közvetlen irányítása alatt működik. Működési területéhez összesen 20 település tartozik.

A működési terület két vármegyét és négy járást érint. Fejér vármegyében, a Martonvásári járásban két város (Martonvásár és Ercsi), valamint öt község (Baracska, Kajászó, Ráckeresztúr, Tordas és Vál), a Bicskei Járásban Gyúró nagyközség tartozik a működési területhez. Pest vármegyében a Budakeszi járásban két város (Biatorbágy és Budaörs), két község (Herceghalom és Páty), az Érdi járásban öt város (Érd, Diósd, Etyek, Százhalombatta, Törökbálint), Tárnok nagyközség és két község (Pusztazámor és Sóskút) található. Az Érd HTP 631,49 km2-en összesen 219.652 fő lakos tűzvédelmi biztonságát látja el.

Területünkön megtalálható az M1, M6, M7 autópálya, az M0 autóút, valamint az 1-es, 6-os, 7-es főutak. Lakhatás, valamint logisztika terén középmagas társasházak, irodaházak, nem nyilvános repülőterek vannak jelen.

Az Érd HTP közvetlen irányításához tartozik a Törökbálinti Katasztrófavédelmi Őrs. A HTP szakmai felügyelete alá tartozik a Váli Önkormányzati Tűzoltóság (a továbbiakban: Vál ÖTP), amely hat település elsődleges védelmét biztosítja. A HTP területén kilenc Önkéntes Tűzoltó Egyesület (a továbbiakban: ÖTE) működik. Marton és Budaörs önállóan beavatkozó önkéntes tűzoltó egyesület. A százhalombattai MOL területén a FER létesítményi tűzoltóság működik. Az ÖTE-k és az LTP szakmai felügyeletét a HTP látja el. A korábban megalakult három járási mentőcsoporttal folyamatos az együttműködés.

A HTP technikai szervezési állománytáblázat szerint: 4 gépjárműfecskendő (egy tartalékkal), magasból mentő, műszaki mentő, egy vízszállító, továbbá a szervezési állománytáblázat szerinti 98 fő biztosítja a terület mentő tűzvédelmét. Az állomány összetételét szemlélve megállapítható, hogy mind irányítói, mind beosztotti tekintetben nagyfokú szakmai tapasztalat és rátermettség a jellemző.

A működési területén több jelentős közút és vasútvonal is keresztülhalad, valamint a vízi közlekedés is nagy forgalmú. Mindhárom szállítási ágazat a tűzoltói állomány részéről speciális beavatkozási ismereteket és felszereléseket igényel. Több, jelentős számú munkavállalót foglalkoztató üzem, oktatási és egyéb létesítmény is található a területen. Tűzoltási és műszaki mentési tervvel ötven létesítmény rendelkezik.

2024. szeptemberében a dunai árvízi védekezés kapcsán folyamatos kapcsolat volt az önkormányzatokkal és társszervekkel. A levonult őszi árhullám során felmerült védekezési és kárfelszámolási feladatainkat végrehajtottuk. A térségben sikeres árvízi védekezés történt.

Az árhullámot követően a helyreállítási munkálatok összehangoltan, gyorsan megtörténtek. A normál működésre való visszaállás, fertőtlenítés zökkenőmentesen megvalósult. Védekezési munkálatainkat széles körű lakossági megelégedés kísérte.

Több patakot, csatornát érintett az áradás visszaduzzasztó hatása. A domborzati viszonyok alapján, a terület megosztottságát jellemzi, hogy magas dombvidék és síkság is található a területen. A kisebb gyorsfolyású patakok szintén gyakori feladatot rónak a katasztrófavédelemre.

A 2024. év legfontosabb célkitűzése az alapfeladatok (tűzoltás és műszaki mentés) szakszerű ellátása, továbbá a terület sokoldalú földrajzi és infrastrukturális adottságaiból fakadó katasztrófavédelmi feladatok maradéktalan biztosítása volt. Kiemelt figyelmet fordítottunk a prevenciós tevékenység tervszerű végrehajtására.

# **II. AZ ELVÉGZETT FELADATOK, MEGTETT INTÉZKEDÉSEK**

A tárgyévre kitűzött céljainkat teljesítettük. Szavatoltuk az állampolgárok biztonságát. A 2024. év az alapfeladatok ellátása mellett, a megelőzés, a felkészülés éve volt.

Az állomány továbbképzése az előírásoknak megfelelően folyamatos. Az oktatások keretén belül felkészültünk a tűzoltási és műszaki mentési feladatok felszámolására, a katasztrófák okozta károk elhárítására. A jogszabályi változásokat az állomány minden tagja nyomon követi, a szükséges ismereteket elsajátítja. A fizikai állóképesség átlagon felüli, amelyet a vármegyei és országos rendezésű versenyeken történő kimagasló szereplés is bizonyít. A fejlődéshez és a szinten tartáshoz szükséges felszerelések, eszközök biztosítottak. A szakmai és sport versenyeken a kitűzött célokat az állomány teljesítette. A tervezett rendezvényeinket megtartottuk.

# **Tűzoltás, műszaki mentési tevékenység**

2024. évben a HTP készenléti szolgálatot ellátó állománya, tűzoltási és műszaki mentési tevékenységét a hatályos jogszabályok, szabályzatok előírásait betartva végezte, eleget téve a lakosság elvárásainak. A káreseteket haladéktalanul, a legjobb tudása szerint felszámolta, a beérkezett visszajelzések alapján az állampolgárok megelégedésére.

Az állomány a szakmai elvárásoknak megfelelően, magas színvonalon teljesítette feladatait. A parancsnokok a tevékenység irányítása és a szolgálatszervezési feladatok során biztosították a szakszerű végrehajtást. Az eseményekhez történő kivonulásnál a riasztási fokozatok helyes megválasztásával a beavatkozásokat gyorsan és szakszerűen hajtotta végre az állomány.

Az állomány egyéni védőeszközzel, védőfelszereléssel való ellátottsága a 2024. évben is biztosított volt. Az állomány rendelkezik az egészséget nem veszélyeztető, biztonságos munkavégzéshez szükséges eszközökkel, felszerelésekkel. A védőeszközök, felszerelések, a különböző technikai eszközök felülvizsgálata megtörtént. Az elhasználódott, beavatkozások és gyakorlatok során megsérült egyéni és csapat védőeszközök utánpótlására intézkedtünk.

Az Érd HTP működési területén **1.531** riasztás történt, ebből **882** beavatkozást igénylő esemény volt. **294 tűzesetnél és 588 műszaki mentésnél** avatkozott be az állomány. Ezek közül kiérkezés előtt felszámolt 143 eset, 499 téves jelzés, szándékosan megtévesztő jelzés 3 volt, valamint az ügyeletre négyszer jelentettek be utólagosan tűzesetet. 14 tűzvizsgálati eljárás indult.

*Események megoszlása éves bontásban*

*forrás: saját adat*

|  |  |  |  |  |  |
| --- | --- | --- | --- | --- | --- |
| Esemény | 2020. | 2021. | 2022. | 2023. | **2024.** |
| Tűzeset | 340 | 333 | 372 | 266 | **294** |
| Műszaki Mentés | 514 | 517 | 582 | 631 | **588** |
| **Összes eseményszám** | 854 | 850 | 954 | 897 | **882** |

*Események megoszlása éves bontásban*

*forrás: saját adat*

*Események megoszlása éves bontásban*

*forrás: saját adat*

Az előző évhez képest közel azonos a beavatkozások száma. A kiérkezés előtt felszámolt események 6%-kal nőttek, az állampolgárok, társszervek közreműködése következtében. A téves jelzések száma közel 4%-kal nőtt. Újként jelentkeztek az okosórák, gondosórák jelzései.

284 esetben a riasztást követően a gépjárművek a laktanyát nem hagyták el. Ez az adat 14,5%-kal nőtt az előző évhez képest. Legtöbb esetben Érd, Biatorbágy, Budaörs, Törökbálint településen került lemondásra a jelzés.

A HTP a tárgyi időszakában a beavatkozások nagy részét I-es vagy I/Kiemelt fokozatban hajtotta végre (871 eset). Tényleges II/Kiemelt riasztási fokozat 10 esetben került elrendelésre. Egy káresemény volt IV-es riasztási fokozatú.

**Kiemelt káresemények**

II. riasztási fokozatban 6 tűzesetet számoltak fel a készenléti egységek. Ipari területen szellőző berendezés, továbbá szállító gépjármű tüze miatt volt hasonló fokozat elrendelve.

Pusztazámorban lévő hulladékkezelőben történt tűzesetet II/Kiemelt káresetként kezeltük.

Érden 5 hektáros terület égett. ahol magasabb riasztási fokozatot rendeltek el.

Biatorbágyon novemberben cukrászüzem égett több szinten kb. 200 m2 területen IV. kiemelt riasztási fokozat elrendelése mellett. A munkavégzést nehezítette a beszakadó mennyezet és a padlástérbe feljutást biztosító feljárók elhelyezkedése, mennyisége, továbbá az épület tagoltsága.

*Események megoszlása éves bontásban*

*forrás: saját adat*

717 tűzesethez történt jelzés, amelyből 194 beavatkozást igénylő káresemény, 328 eset téves jelzés, 88 eset kiérkezés előtt felszámolt és 4 utólagos jelzés volt. A téves jelzéseket jellemzően ipari parkokba, logisztikai, szociális és oktatási intézményekbe telepített automatikus átjelzésű, beépített tűzjelzői generálták. Az ismétlődő téves jelzéseket folyamatosan elemezzük, tekintettel arra, hogy a megkezdett vonulás elvonja az erőforrásokat a valós eseményektől, beavatkozásoktól.

*Események megoszlása éves bontásban*

*forrás: saját adat*

2024-ben több mint 10%-kal nőtt a tűzesetek száma. 144 esetben szabadtéri tűzeset történt, amelyből 88 esetben Ercsi településen kellett beavatkoznunk.

Az otthon jellegű épületeknél a napelemmel felszerelt lakóingatlanok tüze emelkedést mutat (2 esetről 8-ra nőtt).

*Események megoszlása éves bontásban*

*forrás: saját adat*

24%-kal nőtt az otthon jellegű létesítményekben keletkezett tüzek száma. Kiemelt feladatként kell kezelni a megelőző tájékoztatást a lakosság részére a tűzoltóság működési területén jelen lévő médián keresztül, felhasználva a személyes rendezvényi megjelenéseket és önkormányzatok által működtetett internetes felületeket. Elemezve a tűzvédelmet befolyásoló tényezőket változások következtek be a tűzoltóság által védett területen. Az agglomerációs területek lakosságszáma megnőtt. A lakosság egy részét nehezebb elérni az internet és a helyi média útján, ezért figyelmet fordítottunk e területek beazonosítására, és törekedtünk az itt élők tájékoztatására a követendő tűzvédelmi szabályokkal kapcsolatban.

*Események megoszlása éves bontásban*

*forrás: saját adat*

814 műszaki mentéshez érkezett jelzés, amely **588** esetben beavatkozást igényelt. 171 téves jelzés volt és 55 esetet kiérkezés előtt felszámoltak. 2024-ben emelkedtek az okos-eszközök jelzései (pl. gondosóra).

*Események megoszlása éves bontásban*

*forrás: saját adat*

Az Érd HTP állománya 30 személyt mentett meg tűzesetek és műszaki mentések során, 50%-kal több embert, mint 2023-ban. Az állomány elsősegély-nyújtási kiképzése eredményes volt, amelyet folytatni kell.

40%-kal csökkent a gázszivárgásnál történt beavatkozások száma. Továbbra is nagy figyelmet kell fordítani a szén-monoxiddal kapcsolatos káresetek megelőzésére.

*Események megoszlása éves bontásban*

*forrás: saját adat*

|  |  |  |  |  |  |
| --- | --- | --- | --- | --- | --- |
| **Település** | **Tűzeset 2023. 2024.** | | **Műszaki Mentés**  **2023. 2024.** | | **Megjegyzés** |
|  | **db** | **db** | **db** | **db** |  |
| Baracska | **5** | **2** | **8** | **0** | Fejér vármegye |
| Biatorbágy | **25** | **14** | **86** | **61** |  |
| Budaörs | **25** | **17** | **113** | **65** |  |
| Diósd | **2** | **14** | **20** | **23** |  |
| Ercsi | **75** | **104** | **26** | **34** | Fejér vármegye |
| Érd | **74** | **72** | **241** | **201** |  |
| Etyek | **3** | **1** | **17** | **0** | Fejér vármegye |
| Gyúró | **1** | **0** | **0** | **1** | Fejér vármegye |
| Herceghalom | **3** | **1** | **31** | **4** |  |
| Kajászó | **2** | **0** | **13** | **1** | Fejér vármegye |
| Martonvásár | **6** | **5** | **30** | **20** | Fejér vármegye |
| Páty | **8** | **3** | **32** | **26** |  |
| Pusztazámor | **1** | **3** | **3** | **1** |  |
| Ráckeresztúr | **7** | **5** | **17** | **14** | Fejér vármegye |
| Sóskút | **8** | **3** | **14** | **13** |  |
| Százhalombatta | **9** | **10** | **33** | **36** |  |
| Tárnok | **19** | **17** | **38** | **29** |  |
| Tordas | **1** | **1** | **2** | **0** | Fejér vármegye |
| Törökbálint | **20** | **22** | **67** | **56** |  |
| Vál | **9** | **0** | **20** | **0** | Fejér vármegye |

# **Szakmai felügyeleti tevékenység, ellenőrzések**

Az Érd HTP 9 önkéntes tűzoltó egyesület (a továbbiakban: ÖTE), egy önkormányzati tűzoltóság és a FER Létesítményi Tűzoltóság százhalombattai erőinek szakmai felügyeletét látja el. Figyelemmel kísérjük a szakmai fejlődést és a beavatkozások szakszerűségét. Együttműködési megállapodás alapján történik a szolgálatellátás.

Önkéntes Tűzoltó Egyesületek

Az önkéntesek kategóriájukban vállalt kötelezettségüknek megfelelően segítették a hivatásos tűzoltók munkáját, biztosítva településük lakóinak védelmét, nyugalmát. Az egyesületek által bevethető oltóanyag, technikai eszközök, tűzoltói kapacitás, valamint a területeket érintő helyismeretük gyorsabbá és hatékonyabbá tették a beavatkozásokat. Több olyan jelentős káreset is történt a vármegye területén, ahol az ÖTE-k – működési területüktől távol – is hatékony segítséget nyújtottak.

A települési ÖTE beavatkozásokat a 3. melléklet tartalmazza.

Egyesületeink benyújtott pályázatai eredményesek, fejlődésük folyamatos. A felszereléseik karbantartása megfelelő. A közreműködő és a beavatkozó egyesületek aktivitása folyamatosan nő, és a káresemények felszámolásában való részvételük jelentős segítséget jelent a hivatásos tűzoltóság számára.

A tárgyévben az önkéntes egységek jóval a vállalt riasztási normaidőn belül kezdték meg a vonulást. Gyorsabb kiérkezésükből adódóan az emberélet mentése esetén és a károk minimalizálásánál is előny mutatkozott.

Önkormányzati Tűzoltóság Vál

Az önkormányzati tűzoltóság együttműködési megállapodás alapján, elsődleges műveleti körzetében, Fejér vármegye északi részén, 171,84 ha területen látja el a tűzoltási és műszaki mentési tevékenységet (Vál, Tabajd, Kajászó, Baracska, Tordas, Gyúró községek közigazgatási területén, az M7 autópálya 30-41 km szelvénye, és a 7-es főút 34-38 km szelvényig terjedő szakasza).

Az itt élő lakosok száma megközelítőleg 11.486 fő. A létszámadatokba nem számít bele a Közép-dunántúli Büntetés-végrehajtási Intézetben, büntetésüket töltő közel 1.450 fő fogvatartott. A tűzoltósággal a kapcsolattartás folyamatos volt, a parancsnok a havi tűzoltó parancsnoki értekezleteken részt vettek. Az éves rendes közgyűlésre rendszeres meghívott az Érd HTP parancsnoka, jelenléte az üléseken biztosított. A tűzoltóság működése folyamatos, létszáma stabil. A készenléti állomány, valamint önkéntes és megbízási szerződéses tűzoltóik rendelkeznek a jogszabályban előírt szakmai végzettségekkel és az éves alkalmassági vizsgálatokkal, illetve élet- és balesetbiztosítással. Az előírt felszerelésekkel rendelkeznek, azok műszaki állapotára vonatkozó karbantartásokat, időszaki felülvizsgálatokat elvégezték.

A 2024. évben az éves felügyeleti ellenőrzéseket támogató módon folyamatosan végezzük, ezek célja a szolgálatellátás, a képzés, a káreseti beavatkozás, a gyakorlatok végrehajtása, illetve a szakmai működés és fejlődés elősegítése.

A tűzoltóságot összesen **83** káresethez riasztották, ebből **57** esetben kellett beavatkozni. (Vál: 29, Baracska: 11, Kajászó: 20, Gyúró: 2, Tabajd: 9, Tordas: 5 esetben volt érintett a beavatkozások során.) 24 esetben közúti balesetnél avatkoztak be. Ezen események zömmel az M7 autópályán történtek.

Az Érd HTP működési területén működő Vál ÖTP a lakosság mentő tűzvédelmi biztonsága érdekében elsődleges beavatkozóként alkalmas arra, hogy rövid időn belül megkezdje a műszaki mentést vagy a tűzoltást. A káresetek felszámolását az ÖTP önállóan végzi, a nagyobb, több erőt és eszközt igénylő káresetekhez nyújt a hivatásos tűzoltóság segítséget.

# **Polgári védelmi feladatok**

Az önvédelmi képesség fokozása érdekében új alapokra helyeztük és kiszélesítettük a felkészítési tevékenységet, amely kiterjedt a polgármesterek, jegyzők, közigazgatási vezetők, falugondnokok, a tanulóifjúság, a pedagógusok, valamint a lakosság körére. A polgári védelmi szervezetek megalakítási tervei naprakészek. A felkészítések dokumentálása megfelelő, azok tervszerűen, ciklikusan kerülnek végrehajtásra.

A települések katasztrófavédelmi osztályba sorolásának felülvizsgálata megtörtént. 2024-ben átsorolásra 3 település esetében került sor (Diósd, Érd, Herceghalom).

**Önkéntes mentőszervezetek létszámadatai, beavatkozásaik**

Járási mentőcsoportok

Érdi „Benta” Járási Mentőcsoport létszáma 33 fő. A létszámot az Érdi Polgárőr Egyesület, a Pest Vármegyei Speciális Mentő és Önkéntes Tűzoltó Egyesület, valamint Tárnok Önkéntes Tűzoltó Egyesület teszi ki, illetve azok szakágai.

Budakeszi „Vadas” Járási Mentőcsoportot a Biatorbágy-, Budaörs-, Páty-, Zsámbék Önkéntes Tűzoltó Egyesület és a Váradi Mentőszolgálat állománya alkotja.

Martoni Járási mentőcsoport állományát a Martonvásár ÖTE, a Vál Önkéntes Tűzoltó Egyesület, az Ercsi polgárőrség, Baracskai és Ráckeresztúri civil önkéntesek alkotják.

A Járási Mentőcsoportok tagszervezetei rendelkeznek a képességek teljesítéshez szükséges eszközökkel (híradó eszközök, láncfűrészek, aggregátorok, szivattyúk, emelők és feszítő-vágó berendezések). Az eszközfejlesztéshez rendszeresen részt vesznek a központi pályázatokon.

A járási mentőcsoportok a rendkívüli időjárás során bekövetkezett tömeges viharkárok és vízeltávolítások felszámolásában rendszeresen közreműködnek.

Munkahelyi polgári védelmi szervezetek felkészítése

Munkahelyi polgári védelmi szervezetbe a MOL Dunai Finomítóban (Százhalombatta) 54 fő került beosztásra.

A HTP működési területén a polgármesterek a települési veszély-elhárítási terveket pontosították, a változásokról a kirendeltséget írásban tájékoztatták. A települési tervek alapján folyamatosan felülvizsgálatra kerülnek az Érd KvK összesített veszély-elhárítási terve és az Érd Járás Helyi Védelmi Bizottság veszély-elhárítási tervkivonata.

A veszély-elhárítási tervezés részeként kiemelt fontossággal kezeltük az adattárak naprakészen tartását (KAP online), az új adatok folyamatosan feltöltésre kerültek. A HELIOS Polgári Védelmi nyilvántartás adatbázisába a megszabott ütemterv alapján az adatok feltöltésre kerültek.

Lakosságtájékoztatás, kapcsolattartás, közösségi szolgálat, ifjúság felkészítés

2024. évben is kiemelt feladatként kezeltük a működési területünkön élő lakosság tájékoztatását a Pest VMKI szóvivőjének irányításával. A helyi médiában – TV műsorokban, rádiókban – rendszeresen jelentek meg az Érd KvK működési területére jellemző megelőző felhívások. A lakosságot érintő veszélyekről a szükséges szakmai anyagokat, tájékoztatókat számukra biztosítottuk, ily módon a lakosság tájékozódhatott a szabadtéri égetés szabályairól, a fűtési szezon veszélyeiről, a kéményseprő-ipari tevékenységről és a tűzvédelmi magatartási szabályok betartásáról.

Helyi Védelmi Bizottságok

A HTP működési területén 3 helyi védelmi bizottság (a továbbiakban: HVB) működése folyamatosan biztosított volt. Az elnököket a katasztrófavédelmi feladatainak ellátásában a kijelölt hivatásos tiszt, mint elnökhelyettes segíti (HTP parancsnok; parancsnok-helyettes).

A járási helyi védelmi bizottságok a féléves üléseket megtartották. Napirendi pontként tárgyalták az ár- és belvíz, villámárvíz elleni védekezés és helyi vízkár-elhárítási feladatokat, valamint a vegetáció tüzek, avar, kerti hulladék szabadtéri égetését. Bemutatásra kerültek a szeptemberi dunai árvízvédelmi feladatok, a téli időjárási és a fűtési szezon aktuális kérdései, illetve hatósági részfeladatok.

A HVB-ken keresztül tájékoztattuk a településeket (kiemelten a zsáktelepülések polgármestereit) a rendkívüli téli időjárásra való felkészülésről. A helyi sajátosságok, lehetőségek figyelembevételével javaslatokat tettünk a téli időjárás során végrehajtandó feladataikra. Továbbá tájékoztatást adtunk a fűtési szezon kezdetével és a kéményseprő-ipari szolgáltatással kapcsolatos feladatokról, illetve felhívtuk a figyelmüket, hogy a lakossági tájékoztató anyagokat – pl. hasznos tanácsok téli időjárás esetén – a helyben szokásos módon juttassák el a lakosság részére.

# **Hatósági tevékenység, tűzvédelem, megelőzés**

A HTP a hatósági ügyek során eljárási részcselekményeket végez a gyorsabb és hatékonyabb ügyintézés, továbbá a költséghatékonyság érdekében.

A tűzoltói beavatkozások jellemző helyszíneinek vizsgálatával a korábbi évek beavatkozási tapasztalatai alapján, kijelölésre kerültek azok a kockázati helyszínek, amelyek évről-évre jelentős kapacitást kötöttek le. A készenléti szolgálat a szermozgások alkalmával vett részt a preventív munkában, amely során ellenőrzéseket hajtottak végre a tervezett tűzoltó vízforrások kapcsán, szabadtéri tűzesetek által érintett, továbbá szabadtéri rendezvények, vízelvezetők, illetve téli kockázati- helyszíneken, ezzel is elősegítve a hatósági eljárások hatékony lefolytatását. A feltárt hiányosságokra a kirendeltség intézkedett. Az elmúlt években a kockázati helyszíneken végrehajtott ellenőrzések és a preventív munka eredményeképpen a 2024. év során nagymértékben csökkent az erdő,- vegetáció karbantartásának hiányában kialakult tüzek száma.

A gyakorlatok, helyismereti foglalkozások, valamint a káresemények során fokozott figyelmet fordítottunk a tűzoltási beavatkozással kapcsolatos feltételek biztosítottságának meglétére, így például a megfelelő oltóvíz rendelkezésre állásával kapcsolatos előírásokra. 2024. évben számos esetben, a feltárt hiányosságok megszüntetését kezdeményeztük a települések vízszolgáltatóival szemben, amely jelentős mértékben hozzájárul a jövőben bekövetkező káresetek hatékony felszámolásához.

A Területi Tűzmegelőzési Bizottság munkáját támogatva szóbeli és írásos tájékoztatás történt az időszakosan visszatérő tűzvédelmi kérdésekkel kapcsolatban. A HTP működési területén keletkezett tűzesetek, káresetek felszámolásakor intézkedési tevékenységünkkel a 2024. évben is a lakosság védelmét szolgáltuk. A személyes részvétellel járó rendezvényeken is megjelentünk, és fokozott figyelmet fordítottunk az online felületeken történő ismeretanyagok megjelenítésére is.

2024. október 1-jei hatállyal – egyes tűzvédelmi, iparbiztonsági, valamint a vízügyi, vízvédelmi hatósági hatáskörök változásával – a kormányhivatalhoz kerültek telepítésre a meghatározott feladatkörök. A parancsnokság hatósági eljárásokat támogató feladatai a hatáskör változást követően módosultak. Minden esetben továbbra is figyelemmel voltunk a szolgáltató hatósági szemlélet biztosítására. A területen tapasztalható, valamint a tűzoltói beavatkozásokat érintő körülményekről hatáskörébe tartozóan a Kormányhivatal tájékoztatása megtörtént.

**Ügyeleti, híradó, informatikai tevékenység**

Az Érd HTP-n 24 órás ügyeleti szolgálat működik, amely ellátja a közvetlen jelzések vételét, és az azzal kapcsolatos további intézkedéseket végzi. A híradó-ügyeletes folyamatos kapcsolatot tart a káresetek, műszaki mentések, tömeges események alkalmával a Pest VMKI ügyeletével. A riasztási lap megérkezését követően az ügyeletes állandó rádió kapcsolatban áll a riasztási közleményt adó és a beavatkozást végző állomány tagjaival. A híradó-szolgálatot ellátók a részükre előírt továbbképzéseken részt vettek. A kárhelyszínen történő beavatkozásokat aktívan és hatékonyan képesek a szolgálatot teljesítő tűzoltók támogatni. Az ügyeleten kezelt dokumentációkban szereplő adatokat folyamatosan pontosítottuk (téli adattár, létesítmény nyilvántartás, Tűzoltási Műszaki Mentési Tervek) ezzel is elősegítve a káreseteknél történő munka hatékonyságát.

Érd HTP személyi állománya értesítéséhez és készenlétbe helyezéséhez szükséges tervek, névjegyzékek, adatlapok naprakészek.

# **Társszervekkel való együttműködés tapasztalatai, értékelése**

Parancsnokságunk kiemelt figyelmet fordít a társ-, és együttműködő szervekkel, a helyi önkormányzatokkal, valamint a civil szervezetekkel való szoros együttműködésre. A készenléti állomány alapfeladatai ellátása közben a rendőrség és a mentőszolgálat munkatársaival szoros együttműködést alakított ki, amelynek alapja a kölcsönös segítségnyújtás. A területünkön lévő társszervekkel történő együttműködés a vonatkozó jogszabályok és az együttműködési megállapodások alapján valósult meg. A káresetek helyszínén végzett közös munka zökkenőmentés és konstruktív volt. A gyakorlatok végrehajtásába a társszerveket bevontuk, vezetőikkel naprakész, szoros kapcsolatot alakítottunk ki. A szakma-specifikus ismeretek oktatása rendszeresen megvalósult.

A településekkel szoros együttműködésre törekedtünk a mentő tűzvédelem hatékonyságának növelése érdekében. Az önkormányzatokkal történő közvetlen kapcsolattartás kiemelt fontosságú a területhez tartozó valamennyi településen és a közbiztonsági referenseken keresztül folyamatos. A polgármesterekkel történő hatékony együttműködés és az információáramlás javítja a reagáló képességünket. Egymás feladatainak kölcsönös segítése a lakosság biztonságának erősítése érdekében eredményesen megvalósult.

A külső védelmi terv gyakorlatokban is folyamatos volt a közös munka. A települési rendezvények során szoros együttműködés valósult meg. A helyi védelmi bizottságok vezetőivel a rendszeres kapcsolattartás és szakmai segítségnyújtás érvényesült.

A polgármesterek közvetlen elérésével az esetleges káresemények során felmerülő feladatokról és azok megoldási lehetőségeiről szükség szerint egyeztetünk. A megelőzéssel kapcsolatos anyagainkat az önkormányzatok a honlapjaikon folyamatosan megjelenítik, így a térség tűzvédelmének biztosításában aktív szerepet töltenek be.

# **Az állomány képzése, képzettsége**

Az Érd HTP állománya, a szolgálati csoportok vezetői és tagjai az előírt képzettségekkel rendelkeznek. A képesítésük, képzettségük szerint különböző szinten tartó, illetve szakmai ismereteiket kiszélesítő képzéseken vettek részt. A gépjárművezetőinket folyamatosan képezzük az előírt vezetéstechnikai tréningeken. Parancsnokságunkon készenlétben tartott szerekre és felszerelésekre az állomány az előírt képesítésekkel rendelkezik. Az elméleti képzés anyagának ismertetésénél nagy hangsúlyt fektettünk a képzési dokumentumok használatán túl, egyes ismeretanyagok oktatásba való beillesztésére, illetve azok interaktív módon történő feldolgozására.

Kiemelt feladat a gépjárművezetők és a különlegesszer kezelők kiképzése. Több tanfolyamon és képzésen vettek részt az állomány tagjai (szivattyú, tűzoltó-technika, létrakezelői, kompresszor, KML, bővített fokozatú sugárvédelmi képzés).

Az időszakos orvosi, pszichológiai vizsgálatokon az állomány minden tagja alkalmasnak bizonyult. Az elméleti, gyakorlati és fizikai szintfelmérőket végrehajtottuk.

Gyakorlatok

Az Érd HTP és a Törökbálinti KvŐ állománya 21 helyszínen 59 helyismereti foglalkozást, 6 ellenőrző gyakorlatot hajtott végre, valamint 12 szituációs begyakorló gyakorlat került megtartásra. Több helyszíni gyakorlatot tartottunk favágás, roncsvágás és kishajó vezetői, illetve speciális kötél gyakorlatot a Pest Vármegyei Kutató-Mentő Szolgálattal.

A helyszínek kiválasztásánál kiemelt figyelmet fordítottunk a működési területünkön található ipari létesítményekre és a helyi sajátosságokra. A gyakorlatok végrehajtásának értékelése megfelelő, illetve jó minősítésű volt. A HTP állománya a megtartott helyismereti- és begyakorló gyakorlatok során nagymértékben fejlesztette tudását és képességeit. Az elsősegély-nyújtási képzéseket a tárgyévben is folytattuk. A foglalkozásokon felelevenítésre kerültek a különböző mentési és újraélesztési szabályok, technikák. KRESZ oktatásokat szerveztünk, amelyhez a helyi rendőrkapitányság és külsős cég által nyújtott számítógépes vezetéstechnikai tréning nyújtott nagyfokú szakmai segítséget.

Az év során 6 alkalommal parancsnoki ellenőrző gyakorlatot hajtottunk végre. A készenléti szolgálat a felkészültségét bizonyította és minden esetben megfelelő értékelést kapott.

Az egyesületek különböző szintű gyakorlatokba a képességük szerint történő aktív bevonására és a mentő tűzvédelmi képességeik fejlesztésére a képzések alkalmával folyamatosan törekedünk.

Nagyobb hangsúlyt fektettünk az életszerű gyakorlatok tartására és szemléltető eszközöket alkalmaztunk, valóság közeli szituációkat teremtettünk az újabb taktikai, beavatkozási megoldások előmozdítására.

A továbbképzési rendszer e-learning tesztjeinek kitöltésére továbbra is fokozott figyelmet fordítottunk. A rendészeti továbbképzési rendszerben előírt képzéseket az állomány végrehajtotta.

# **A HTP működésének tárgyi feltételei**

Az alapfeladatok ellátása során Érd HTP rendelkezik mindazon szakfelszereléssel, illetve egyéni védőeszközzel, amelyek szükségesek a káresemények gyors felszámolásához.

A motoros és elektromos kisgépek, hidraulikus feszítő-vágó berendezések, áramfejlesztők, gyorsdarabolók, roncsvágók, valamint emelőpárnák és a tűzoltó készülékek éves biztonságtechnikai felülvizsgálatai határidőre megtörténtek, a gépjárműfecskendők karbantartásáról gondoskodtunk.

A laktanyák állagmegóvásának érdekében nyílászárók javítási, belső festési és szigetelési munkálatokat végeztünk.

Célunk a laktanyák energiahatékonyságának növelése. A napkollektorok felülvizsgálata, illetve a fűtési rendszer javítása, karbantartása és a lámpák cseréje megvalósult. Több helyiségben új típusú légkondicionáló berendezéseket tudtunk felszerelni. Az új szakfelszerelések elősegítik a gyorsabb, hatékonyabb beavatkozást (új típusú tűzcsapkulcs, Lukas feszítő-vágó speciális kiegészítő, Halligan tool).

Törökbálint Tűzvédelméért Alapítvány több nagy értékű eszközbeszerzéssel támogatta a tűzoltóságot.

# **Sporttevékenység**

Továbbra is fontos a beavatkozó állomány fizikai állóképességének szinten tartása és fejlesztése, aminek fokozott jelentősége van a hosszantartó igénybevételek, és a mindennapi munkavégzés során is.

Az egészségmegőrzést szem előtt tartva a laktanyában biztosított a sportolási lehetőség. Mindezen feltételek biztosításával az állomány évről évre eredményesen vesz részt országos és vármegyei szintű sport- és szakmai versenyeken.

A sikeres sport tevékenységhez felújítottuk a sport felszereléseket mindkét laktanyában és beszerzésre került egy új típusú evező gép.

# **Összegzés**

Az Érd HTP állománya a lakosság elvárásaihoz igazodva, annak megfelelve határozottan és fegyelmezetten végezte tűzoltási és műszaki mentési tevékenységét. Szem előtt tartottuk a társszervekkel, önkormányzatokkal és a lakossággal történő kapcsolattartást. Az állomány felkészültségében, fegyelmezettségében, hivatástudatában elért színvonal megtartása továbbra is célunk maradt, ezen értékek erősítése folyamatos.

Kiemelt figyelmet fordítottunk a lakóingatlanok, valamint a vegetációs tűzeseti számok visszaszorítására. A helyi médiában folyamatosan megjelentünk az aktualitásokkal.

Működési területünkön a várható kockázatokat ismerjük, azokra felkészültünk, a térség településeinek tűzvédelmét biztosítjuk a szükséges eszközökkel és szakmai tudással. Készenléti szereink jó műszaki állapota nagymértékben támogatta célkitűzéseink megvalósítását.

A káresetek folyamatos elemzése, a tudatos képzések, a megtartott gyakorlatok, valamint a sport egészségmegőrző, csapatépítő hatásának eredménye látszódott az éves teljesítményben, amelyben szerepet játszott a komplex gondolkodást előtérbe helyező munka.

A szolgálatellátás biztosított volt. A létszámhelyzet stabilitására nagy hangsúlyt fektettünk a toborzási és pályaorientációs tevékenység tervszerű végrehajtásával.

Érd HTP 2024. évben is biztosította a közösségi szolgálat teljesítésének lehetőségét az együttműködő középiskolák részére.

A nemzeti pályázatok biztosításával az egyesületek, és mentőszervezetek működési feltételeit, szakmai színvonalukat fejleszteni tudtuk.

Méltóan szerepeltünk a különböző szakmai és sport versenyeken. A működési területünkön található önkormányzatokkal, önkéntes tűzoltó egyesülettel jó kapcsolatot tartottunk fenn, amelyre a következő években is törekedni fogunk. A személyi állomány példamutató munkájára, támogatására továbbra is szükség lesz.

Az Érd HTP a vizsgált időszakban biztosította a működési területen élők biztonságát, a területén előre jelezhető kockázatokra felkészült, a bekövetkezett káreseményeket maradéktalanul felszámolta. Munkája során nagy hangsúlyt fektetett a lakosság biztonságának és biztonságérzetének növelésére.

# **III. 2025. ÉV FELADATAI, CÉLKITŰZÉSEI**

A tűzesetek számának és a tűzeseti halálesetek visszaszorítása szén-monoxid mérgezéssel járó események számának csökkentése továbbra is kiemelt feladat. A készenléti szolgálatok a tevékenységük során, azzal párhuzamosan preventív szemlélettel kell, hogy végezzék szolgálati feladataikat. Szükséges a lakosság megfelelő színvonalú tájékoztatása és felkészítése, amelyben a katasztrófavédelem szervezetén kívül nagy szerep jut a média különböző szereplőinek.

A HTP 2025. évben még nagyobb igyekezettel, a folyamatos fejlődés szem előtt tartásával, a szervezeti kultúrából fakadó követelményeknek megfelelve példamutatóan, az államigazgatási szervekkel, a hivatásos és civil szervezetekkel együttműködve, a társadalom megelégedésére kívánja biztosítani a területén élő állampolgárok, élet- és vagyonbiztonságát. Tevékenységével igyekszik méltó módon képviselni a rendvédelem, azon belül a katasztrófavédelem szervezetét.

A HTP területén működő Vál ÖTP és FER Tűzoltóság, a kilenc ÖTE, a járási és települési mentőcsoportokkal történő együttműködésre, kapcsolattartásra, valamint tevékenységük felügyeletére, segítésére, az előző évekhez hasonlóan nagy hangsúlyt kell fektetni.

A járási hivatalokkal, önkormányzatokkal, társszervekkel, a térségben működő civil szervezetekkel, alapítványokkal történő kapcsolattartás jó színvonalának fenntartása kiemelt feladat. A gyors és hatékony együttműködés nem csak káresemények, hanem a napi munka során is előnyös.

Az újonnan kinevezett, fiatal tűzoltók esetében rendkívül fontos, hogy a közvetlen vezetőik irányításával minél hamarabb megismerjék a HTP-t érintő feladatokat és munkafolyamatokat.

Továbbra is törekszünk a felszerelések és a műszaki eszközök állapotának megóvására a költséghatékonyság szem előtt tartásával, a tűzoltóság épületében az állagmegóvásra.

Fontos feladat a személyi állomány részvétele a szakmai képzésekben, továbbképzésekben (szervezeten belül és kívül). Az életszerű gyakorlatok nagymértékben hozzájárulnak a képességek fejlesztéséhez.

Szervezetünk a továbbiakban is lehetőséget biztosít a középiskolák tanulói számára előírt közösségi szolgálat teljesítésére, ahol a diákok a napi munkálatok, a laktanya környezetében megismerkedhetnek a katasztrófavédelem szervezetével is.

Továbbra is részt veszünk a működési területen tartandó rendezvények felügyeletében, részvételünkkel azok színvonalának emelésében. Megszervezzük a tűzoltóság nyílt napját, ahol lehetőséget biztosítunk az állampolgárok számára a tűzoltók életébe való betekintésre.

A lakosság védelme érdekében minden területen lévő állampolgárt és együttműködőt biztosítunk arról, hogy 2025. évben továbbra is számíthat a HTP személyi állományára.

**Mellékletek**

1. **2024. év országos riasztási adatok**

|  |  |  |  |  |
| --- | --- | --- | --- | --- |
| **Szervezet** | **Összes** | **Beavatkozást igénylő** | **Kiérkezés előtt felszámolt** | **Téves Jelzés** |
| Érd HT | 1531 | 882 | 143 | 499 |

|  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  | Baracska | Biatorbágy | Budaörs | Diósd | Ercsi | Érd | Etyek | Gyúró | Herceghalom | Kajászó | Martonvásár | Páty | Pusztazámor | Ráckeresztúr | Sóskút | Százhaombatta | Tárnok | Tordas | Törökbálint | Vál |
| **2018** | 4 | 54 | 60 | 24 | 64 | 217 | 8 | 2 | 10 | 3 | 28 | 27 | 10 | 9 | 17 | 50 | 42 | 2 | 70 | 2 |
| **2019** | 2 | 56 | 65 | 24 | 110 | 227 | 9 | 2 | 7 | 1 | 19 | 15 | 3 | 12 | 9 | 46 | 45 | 2 | 67 | 2 |
| **2020** | 4 | 71 | 85 | 39 | 112 | 269 | 1 | 5 | 6 | 5 | 27 | 30 | 3 | 8 | 19 | 38 | 42 | 3 | 68 | 4 |
| **2021** | 4 | 75 | 60 | 23 | 126 | 269 | 3 | 4 | 2 | 2 | 27 | 25 | 3 | 16 | 16 | 51 | 44 | 2 | 65 | 2 |
| **2022** | 2 | 93 | 88 | 36 | 149 | 293 | 8 | 0 | 8 | 3 | 31 | 26 | 4 | 11 | 24 | 58 | 42 | 3 | 75 | 1 |
| **2023** | 3 | 104 | 57 | 21 | 96 | 313 | 1 | 1 | 2 | 2 | 24 | 35 | 4 | 13 | 22 | 40 | 55 | 0 | 87 | 1 |
| **2024** | 2 | 75 | 82 | 37 | 138 | 273 | 1 | 1 | 5 | 1 | 25 | 29 | 4 | 19 | 16 | 46 | 46 | 1 | 78 | 0 |

1. **Beavatkozások száma település szerint**
2. **ÖTE beavatkozások száma települések szerint**